रीता गी इयां बझोऐ दा हा जे उन्न ए बाज कुतै नेईं कुतै जरूर सुनी दी ऐ। ओ अपने दमाकै र जोर देन लगी। मतै चिरैं उन्न बुझी लेआ जे ए उऐ आदमी ऐं जेड़ा किछ दिन पैह्लैं मजूरी मंग्गने गी आदा हा। ए बुज्झी लेनै परैंत ओ मता ध्यान लाईयै शिव गी सुनन लगी। इक-इक बोल ओदा असर करै दा हा रीता उप्पर। उद्दै अंदर बी समाजी लुटेरैं दे ख्लाफ अग्ग बली पेई। उद्दा मन बी करन लगा जे ओ बी उत्थें जाइयै मजूरैं अग्गैं बोल्लै ते उनें गी अपने हक्कै गितै लड़ने लेई अक्खै। बो तोलै ई उस्सी ए ख्याल आई गेआ जे ए कम्म जित्थें मजूर खड़ोते दे न मेरे प्यो दा ऐ ता उद्दै मनें बी किछ पीड़ जन होई। शिव ने जे किछ बी उद्दे प्यो दे ख्लाफ आखेआ हा उस्सी सच्च बुझोआ हा। रीता मनें च ई सोचै र’दी ही जे मेरे प्यो ने अमीर बनने दी खातर मनुक्खता गी भुलाई छुड़ेया। हर चंगा मंदा दाऽ लाइयै पैसा किट्ठा कित्ता। केह् फायदा ऐ ऐसे पैसे दा जिसी सारे कोसन। उनेंईं ऐसा नेईं हा करना चाइदा। ए सच्च अक्खै दे न जे इदै उप्पर डाका मारे दा ऐ। इंदियां धयाड़ियां कट्टी दीयां न। इनें गी सतादा ऐ, तांह् ईं ए अक्खै दे न। झूठ बोलने आलियां ए मूरतां नेईं लबदियां।